Šutaj Eštok, Matúš, poslanec NR SR (2022-10-19):
Ďakujem pekne za slovo. Vážené panie poslankyne, vážení páni poslanci, sľubujem, že budem stručnejší, ako boli moji predrečníci, pretože už zo samotnej podstaty tohto návrhu, o ktorom dnes rokujeme, je jasné, že je to typický produkt schránkovej firmy OĽANO, je v skratke zlý, nedostatočný a netransparentný. A je na smiech, keď si spomenieme, ako podľa Igora Matoviča mala byť jeho vláda tou najlepšou v slovenskej histórii, na ktorú si budú pamätať učebnice dejepisu. Je do plaču, keď si uvedomíme, že takéto nepodarky nám predkladá najsilnejšia vládna strana, ktorej predseda je prilepený k svojej stoličke tým najsilnejším, najmocnejším lepidlom na svete a ktorá nesie hlavnú zodpovednosť za dnešný marazmus, ktorý tu na Slovensku máme. A je strašné, že po ixtýkrát tu hovorím na tomto mieste o netransparentnosti pri strane, ktorá týmto sľubom vyhrala voľby. Dobre si to, prosím, zapamätajte, občania Slovenskej republiky, teraz hovorím k vám, a nedajte sa viac tejto schránkovej firme OĽANO oklamať. Táto najtransparentnejšia – v úvodzovkách – strana, ktorej lídri sa idú roztrhať od toho, ako nekradnú a od rána až do noci pomáhajú ľuďom, nám nachystala zákon s ďalekosiahlymi dôsledkami na slovenské hospodárstvo. A tento zákon, ako je dobrým zvykom, predložila – v úvodzovkách – tajne ako poslanecký návrh tuná kolegu poslanca Vetráka bez akejkoľvek diskusie s tými, ktorých sa má najviac dotýkať. Keď sa ho začali, pána Vetráka, pýtať novinári, prečo zrazu prichádza s niečím takýmto, priznal sa, že v podstate je iba takým bielym koňom Igora Matoviča, a zároveň, že mu to odobril aj premiér Heger, ktorý je iba ďalším zamestnancom Igora Matoviča. Chcem sa opýtať z tohto miesta, či toto je to vaše otvorené vládnutie. Či toto je tá vaša transparentnosť, ktorou sa v OĽANO tak oháňate. Bojíte sa podať kvalifikovaný návrh zákona do riadneho medzirezortného pripomienkového konania, bojíte sa viesť riadnu diskusiu s dotknutými subjektami. Áno, bojíte sa. To je jasná odpoveď. Bojíte sa urobiť oboje. Jediné, čo viete, je pretláčať bagrom šialené nápady svojho duševne narošené... narušeného vodcu, majiteľa, ktorý si myslí, že spasí Slovensko, a keď si niečo vymyslí o pol druhej ráno na sociálnych sieťach, tak to ide silou-mocou pretlačiť. Igor Matovič sa pri akýchkoľvek svojich návrhoch dôsledne drží politiky tri P: populizmus, primitivizmus a pomstychtivosť. Toto je zásada jeho politiky. A návrh tuná pána Vetráka, jeho verného bieleho koňa, všetky tieto tri P spĺňa. Ešte raz zopakujem: populizmus, primitivizmus a pomstychtivosť. OĽANO sa chce populisticky hrať na spravodlivých, ktorí bohatým berú a chudobným dávajú. Ibaže oni chudobným nedávajú nič. Ani cent. Každé peniaze v štátnom rozpočte, peniaze nás všetkých, sú pre ministra financií iba nástrojom na uskutočnenie svojich vlastných atómoviek. Nič iné. Návrh je primitívny, ako som povedal, pretože ani len sa nepokúša predstierať odbornosť. Žiadne rokovanie s dotknutými subjektami, žiadne rokovanie s podnikmi, žiadna diskusia, žiadna logika. Proste príde Matovičov bager a začne bagrovať, kde sa mu práve zapáči. Má tu verných lokajov a pri bagrovaní zoberú lopaty a pomôžu mu. A za tretie návrh je pomstychtivý, pretože bez toho by sa predsa nemohlo stať to, že dostane pečiatku od samotného vášho vodcu Igora Matoviča. Má totiž trestať slovenské podniky, ktorých si rovnako ako mnohú... mnohú inú skupinu ostatných vybrala táto vláda za nepriateľov. A práve má pocit, že je najvyšší čas ich už v týchto ťažkých časoch doraziť úplne na kolená. Poďme však ďalej. Pán Vetrák sa ešte predtým ako priznal, že tento návrh mu odporučil Igor Matovič, vyhováral, že šéf OSN vyzval na solidaritu, a preto chce Matovič so svojimi lokajmi, pánmi poslancami z OĽANO (povedané so smiechom) tuná sediacimi, vyrubiť slovenským firmám dodatočnú daň. Pravdou však je, a vy to veľmi dobre viete, pán poslanec Vetrák, že zavádzate, pretože generálny tajomník OSN hovoril na o energofirmách. Tak sa teda pýtam, už je tu? Zdanenie Slovnaftu? Už je tu mimoriadny odvod pre Slovnaft? Ide iba o ďalšie klamstvo, ktoré tu šírite. Idete šliapať po iných, úspešnejších od vás. To je typické pre vás. Pýtam sa, kde je projekcia dosahov. Kde máte výpočty? Nemáte nič. Nič sme nevideli, nikto nič neprepočítal. Výsledkom je, že tí, ktorých by sa dot... odvod dotkol, sa o tom dozvedeli z novín. To je to vaše otvorené vládnutie, pretože sa bojíte, aby to prešlo štandardnou diskusiou, takýto zákon. Tak ste to tu hodili ako poslušní otroci Igora Matoviča. V reakcii hneď telekomunikační operátori povedali, už to tu viackrát bolo zopakované, že tak teda dobre, nebudeme investovať do rýchlejšieho internetu, keď nám štát zoberie ďalšie peniaze. To je výsledok bačovania Matoviča a jeho sekty verných. Ako keby nestačilo, čo spravili covidy, lockdowny so slovenskými firmami, čo s nimi robia vysoké ceny energií, tak OĽANO, táto schránková firma, sa asi rozhodlo definitívne slovenské spoločnosti doraziť na kolená. Aby bolo jasné, v HLAS-e sme sociálni demokrati a nemáme žiadny problém so solidaritou silnejších voči tým slabším. Áno, a mimoriadny odvod by sme bez problémov podporili a sme pripravení tak urobiť vtedy, keď bude mať logiku. A nebudú tu ostávať po vás, po vašich neodborných návrhoch zákona iba spálené púšte, ktoré tu ostanú po tých slovenských priemyselných parkoch. Pýtam sa verejne Igora Matoviča a Hegera, dvoch premiérov a dvoch ministrov financií, ktorí raz za svoje výkony isto dostanú Nobelovu cenu za ekonomiku, to som o tom úplne presvedčený. Určite aj vy všetci, ktorí tu sedíte. Čo vám dali banky za to, že pre vás neexistujú? Čo vám dali banky, že ste zrušili bankový odvod zavedený vládami práve sociálnej demokracie, ktoré tu na Slovensku boli? Čo vám dali banky dosahujúce rekordné zisky za to, že ani tento paškvil, ktorý ste predviedli a poslali do parlamentu, si s ich mimoriadnym zdanením vôbec nepočíta? Je to jednoducho blamáž a je veľmi smutné, že sa niečo také dá, na takéto niečo dá zneužiť práve predseda ústavnoprávneho výboru. Mne je vás úprimne, pán poslanec, ľúto, a preto vás aj vyzývam, aby ste neboli ďalej bielym koňom Igora Matoviča, aby ste nenapĺňali jeho predstavy o ďalších šialených atómovkách, ktoré tu idete hádzať, aby ste stiahli tento nezmyselný návrh zákona späť, aby ste prešli štandardným medzirezortným pripomienkovým konaním, aby to bol návrh vlády, ku ktorému sa vyjadria všetci dotknutí, všetky dotknuté subjekty, o ktorých sa idete baviť, keď tak sa hrdíte otvoreným vládnutím. Vašou úlohou ako predsedu výboru je predsa kultivovať legislatívny proces. A toto, čo ste predviedli teraz, že tu prinášate ďalšiu atómovku Igora Matoviča ako taký poslušný žiačik, je urážkou samotnej funkcie predsedu ústavnoprávneho výboru. Ešte raz zopakujem, že toto je návrh plný chýb s dopadmi na bežných ľudí, ktorých môže vo finále pripraviť o prácu. Príďte, prosím, s návrhom, ktorý neobíde banky, dajte ho do riadneho medzirezortného pripomienkového konania, vypočujte si názory odborníkov, ktorými tak pohŕdate, nielen vášho vyšinutého predsedu. A ak váš návrh bude mať hlavu a pätu, sociálni demokrati, minimálne v HLAS-e – sociálna demokracia, nebudú mať so zdanením skutočne bohatých firiem a bánk žiadny problém. Ďakujem pekne.